Uniunea Europeană(UE) este departe de a-și respecta promisiunea de a planta cel puțin 3 miliarde de copaci până la sfârșitul deceniului, a declarat miercuri un înalt oficial al Comisiei Europene, scrie Politico, preluat de g4media.ro.
Ca parte a "Green Deal-ului" european, executivul UE s-a angajat în 2020 să stimuleze plantarea de copaci, într-un efort de a crește rezervoarele de carbon ale blocului comunitar, de a lupta împotriva pierderii biodiversității și de a atenua impactul schimbărilor climatice.
Însă, patru ani mai târziu, "suntem foarte departe de a ajunge la 3 miliarde de copaci până în 2030", a declarat comisarul pentru mediu Virginijus Sinkevičius în cadrul unui eveniment organizat de executivul UE.
Potrivit unui instrument online creat de Comisie, până în prezent au fost plantați doar 14,9 milioane de copaci. Belgia este în fruntea listei, cu peste 5 milioane, urmată de Republica Cehă, cu aproximativ 3 milioane, și de Franța, cu puțin peste 2 milioane de copaci plantați.
Pentru a atinge obiectivul, UE ar fi trebuit să planteze în medie 300 de milioane de copaci în fiecare an, începând din 2020.
Sinkevičius a subliniat că "doar o mică parte" din arborii plantați în UE sunt raportați în prezent în cadrul instrumentului Comisiei. Dar el a recunoscut că, în concluzie, "trebuie să plantăm cu adevărat mai mulți copaci".
Pentru ca un copac să fie luat în considerare în vederea atingerii obiectivului de 3 miliarde, acesta trebuie să fie considerat "suplimentar" – ceea ce înseamnă că nu ar fi fost plantat sau cultivat în alt mod, de exemplu pentru a îndeplini cerințele legale naționale – și trebuie să aducă beneficii biodiversității și luptei împotriva schimbărilor climatice.
Aceste condiții sunt dificil de îndeplinit, a declarat Florika Fink-Hooijer, director general al departamentului de mediu al Comisiei, în timpul evenimentului.
Finanțarea a fost, de asemenea, o problemă, a adăugat ea, menționând că sunt necesare mai multe stimulente financiare atât la nivelul UE, cât și la nivel național, pentru a încuraja plantarea de arbori în întregul bloc, inclusiv în orașe.
UE va înființa o platformă pentru reconstrucția Ucrainei
Uniunea Europeană(UE) va înființa o platformă pentru reconstrucția și pentru a coordona redresarea Ucrainei după războiul acesteia cu Rusia, a declarat luni (4 iulie) Ursula von der Leyen, președintele Comisiei Europene.
Platforma va fi folosită pentru a fixa nevoile de investiții, pentru a coordona acțiunile și pentru a canaliza resursele, a declarat von der Leyen la Conferința pentru Redresarea Ucrainei din orașul elvețian Lugano, potrivit Reuters.